Keywords

Summary



Keywords

1. Apelācija – Pamati – Jaunu argumentu izmantošana – Pieņemamība – Robežas

(Tiesas Statūtu 58. pants; Tiesas Reglamenta 113. panta 2. punkts)

2. Prasība atcelt tiesību aktu – Pārsūdzami akti – Akti, kurus var apstrīdēt persona, kas iesniegusi sūdzību, ar kuru tiek ziņots par valsts atbalstu – Komisijas vēstule, ar ko sūdzības iesniedzējs tiek informēts, ka nav pietiekamu iemeslu izskatīt lietu – Lēmums Regulas Nr. 659/1999 4. panta izpratnē – Apstrīdams tiesību akts – Prasības, kuras ceļ ieinteresētās puses EKL 88. panta 2. punkta izpratnē – Pieņemamība

(EKL 88. panta 2. un 3. punkts un 230. pants; Padomes Regulas Nr. 659/1999 4. un 13. pants)

Summary

1. No Tiesas Statūtu 58. panta kopā ar Tiesas Reglamenta 113. panta 2. punkta noteikumiem izriet, ka apelācijas sūdzībā tās iesniedzējs var izvirzīt ikvienu nozīmīgu argumentu, ja vien ar apelācijas sūdzību netiek mainīts Vispārējā tiesā izskatītās prasības priekšmets.

(sal. ar 41. punktu)

2. Runājot par prasības atcelt tiesību aktu pieņemamību EKL 230. panta izpratnē, apstrīdēto aktu kvalifikācijas veikšanai ir jāņem vērā pati to būtība. Formai, kādā ir pieņemts akts vai lēmums, principā nav nozīmes jautājumā par prasības atcelt tiesību aktu pieņemamību. Tādējādi attiecīgā akta kvalifikāciju principā nekādi neietekmē tas, vai šis akts atbilst noteiktām formālām prasībām, proti, it īpaši tam, vai autors to ir pienācīgi nosaucis un vai tajā ir minētas tiesību normas, kas veido tā juridisko pamatu, vai prasībai par paziņošanu trešai personai.

Apstrīdami akti EKL 230. panta izpratnē ir dokumenti, kuros galīgi ir noteikta Komisijas nostāja administratīvā procesa beigās un kuri ir paredzēti tādu saistošu juridisku seku radīšanai, kas var skart prasītāja intereses, izņemot starpdokumentus, kuru mērķis ir sagatavot galīgo lēmumu un kuriem nav šādu seku.

Valsts atbalsta kontroles procedūrā Komisijai ir jāveic izskatīšana, ja neatkarīgi no informācijas avota tās rīcībā ir informācija par iespējami nelikumīgu atbalstu. Ar sūdzības izskatīšanu tiek uzsākta EKL 88. panta 3. punktā paredzētā iepriekšējās izskatīšanas stadija un Komisijai ir pienākums nekavējoties izvērtēt, vai atbalsts pastāv un vai tas ir saderīgs ar kopējo tirgu. Regulas Nr. 659/1999 par EKL 88. panta piemērošanu 13. panta 1. punktā Komisijai ir noteikts pienākums pabeigt šo iepriekšējas izskatīšanas stadiju, pieņemot lēmumu saskaņā ar šīs regulas 4. panta 2., 3. vai 4. punktu, proti, lēmumu, ar ko tiek atzīts, ka atbalsts nepastāv, lēmumu necelt iebildumus vai lēmumu uzsākt oficiālu izmeklēšanas procedūru, tā ka šai iestādei iepriekšējas izskatīšanas stadijā nav atļauts ilgstoši saglabāt bezdarbības stāvokli. Līdz ar to attiecīgajā brīdī tai ir vai nu jāuzsāk EKL 88. panta 2. punktā paredzētā turpmākā izskatīšanas stadija, vai arī jāizbeidz lieta, pieņemot attiecīgu lēmumu.

Ja pēc sūdzības izskatīšanas Komisija vai nu secina, ka izmeklēšana neļauj konstatēt valsts atbalsta esamību EKL 87. panta izpratnē, vai arī pasākumu kvalificē par pastāvošu atbalstu, attiecībā uz kuru līdz ar to ir jāveic EKL 88. panta 1. punktā paredzētā pastāvīgā pārskatīšana, tā netieši atsakās uzsākt EKL 88. panta 2. punktā paredzēto procedūru. Šāds lēmums, ar kuru tiek atteikts uzsākt EKL 88. panta 2. punktā paredzēto procedūru, ir galīgs, un to nav iespējams kvalificēt par vienkāršu pagaidu pasākumu.

Komisijas vēstule, ar ko par pastāvošu atbalstu tiek kvalificēts atbalsts, par kuru ir ziņots sūdzībā, ko ir iesniedzis uzņēmums, kurš konkurē ar atbalstu saņēmušo uzņēmumu, un kurā ir secināts, ka nav pietiekama pamata turpināt sūdzības izskatīšanu, tāpēc ir lēmums atbilstoši Regulas Nr. 659/1999 4. pantam, un tā ir jāuzskata par apstrīdamu aktu EKL 230. panta izpratnē. Ja Komisija secina, ka nav pietiekama pamata turpināt sūdzības izskatīšanu, no apstrīdamā akta būtības izriet, ka šī iestāde ir ieņēmusi galīgo nostāju par izskatāmajiem pasākumiem, tādējādi paužot savu vēlmi pabeigt iepriekšējo izskatīšanu. Izdarot šo konstatējumu, tā netieši atsakās uzsākt EKL 88. panta 2. punktā noteikto oficiālo izmeklēšanas procedūru.

Šāda lēmuma gadījumā EKL 88. panta 2. punktā paredzēto procesuālo garantiju saņēmēji var sagaidīt, ka tās tiks ievērotas, tikai tad, ja tiem ir iespēja šo lēmumu apstrīdēt Savienības tiesā saskaņā ar EKL 230. panta ceturto daļu.

(sal. ar 46.–54. un 57.–60. punktu)